Otvoriť v prehliadači
Vonku sa opäť zozimilo, ale u nás v kníhkupectve je teplo a útulne. Rozvoniava tu káva, pribúdajú nové knihy, zimná strnulosť ustupuje jarnej aktivite a svet sa pohybuje zasa o niečo rýchlejšie.
## U nás v kníhkupectve
U nás v kníhkupectve napríklad vyrašili nové (zdá sa nám, že lepšie viditeľné) označenia políc a niektoré sekcie rozširujeme či presúvame.
Veľmi sa tešíme z aprílovej knihy mesiaca od vydavateľstva Literárna bašta. Sú ňou Lukavické zápisky od Hany Ponickej, ktoré nepochybne patria ku klenotom slovenskej literatúry. Napísala ich v období, kedy mala zakázané publikovať a sú svedectvom prenasledovania odporcov totality a vnútorného boja autorky, ktorá sa odmietala podriadiť režimu. Je to veľmi dôležitá kniha a toto nové vydanie je aj mimoriadne pekné. Bonusom (teda knihou zadarmo) k zápiskom je kniha Na prelome apríla a mája od Pavla Sibylu.
Na pultoch začínajú pribúdať jarné novinky, už skoro všetky vydavateľstvá sa prebrali z povianočnej kómy. Nás zaujali napríklad prelet medzerami jazyka (Súkromné a tajné tlače Ivana Laučíka), Roztěkané, Všetko, čo som ti nestihol povedať, Toxická feminita, Obrazy navzdory všemu, Hafni vypráví, či pokračovanie divočiny Fritza von Hermanovsky-Orlando POMO aneb Večírek na Bludném Holanďanu, alebo úplná novinka z Portugalského inštitútu Neduhy Brazílie. Tento týždeň máme rušno aj po večeroch. Začíname už dnes (v pondelok) uvedením knihy Kde líšky dávajú dobrú noc. Pozor, tento raz diskusia začína o 19.00 a s autorkou Hanou Kubátovou sa bude rozprávať reportér Denníka N Dušan Mikušovič. Ak by ste chceli, môžete si predtým skočiť aj do Pisztoriho paláca, kde bude debata s autorkou taktiež mimoriadne dôležitej knihy Lidé bez dějin jsou prach Annou Hájkovou. V stredu hostíme event Študentského divadla pri katedre rusistiky a východoeurópskych štúdií na Filozofickej fakulte UK (Rusalka), na ktorom bude o mémoch a prekladoch diskutovať Ján Ďuriník (Vettergiz).
Vo štvrtok dopoludnia o 10.00 radi privítame maličkých čitateľov a čitateľky na evente Deti v knižnej spleti, teda Tvorivom čítaní s Miriam, tento raz o Ježkovi a uponáhľanej dobe. Vo štvrtok o 18.00 príde Lukáš Cabala uviesť svoju najnovšiu knihu Leto postávalo v horúcom vzduchu, ktorá vyšla vo vydavateľstve Artforum koncom marca. Diskusiu bude moderovať Alexandra Jurišová, z knihy prečíta vydavateľ Vladimír Michal.
Vo štvrtok 10. 4. si o 14.00 nezabudnite naladiť Rádio Devín, odborná porota slovenskej literárnej ceny Anasoft litera 2025 vyhlási desiatku najlepších próz 20. ročníka tohoto ocenenia. My budeme počúvať (dokonca asi aj v kníhkupectve - raz za rok sa to môže, nie?) a hneď po vyhlásení sa pokúsime knihy v kníhkupectve aj zhromaždiť na jedno miesto a označiť. Samozrejme, naše tipy máme, už niekoľko týždňov sa nad pultami rozprávame o tom, ktoré knihy by to do desiatky mohli dopracovať…
Pripravili sme pre vás výber kníh o vzdore a odpore. Rôzne prístupy, rôzne nasadenia, rôzne dôvody. Niekedy je odpor nutný a je potrebné pripraviť sa. V knihách sú príklady ľudí, ktorí to zvládli, ktorí to zvládajú; v knihách sú filozofické a iné východiská.
Ak sa u nás zastavíte tento týždeň, budete medzi prvými, ktorí môžu otestovať nový parklet oproti kníhkupectvu na rohu staromestskej knižnice. Nám sa toto prinavracanie života na ulicu celkom pozdáva.
## Napísali o Artfore k 35. narodeninám
Do Artfora som začal chodiť ešte na ulici Červenej armády a navštevujem obchod dodnes. Nespomínam si, že by som tu spoznal nového, „životne dôležitého“ človeka, ale niektorých „starých“ známych poznám vďaka vám lepšie a vážim si viac než predtým; Keď blúdim zrakom po policiach mojej knižnice, vidím tam veľa zaujímavých kníh z Artfora. Z tých, čo ma v poslednej dobe najviac oslovili, uvediem Čas vlkov od Haralda Jähneho, Prebúdzanie levov a Tam, kde číha vlk (Ajelet Gundar Gošen) alebo „správy z desivej prítomnosti“ (tak charakterizuje knihu Dary Hornovej Lidi milují Židy mrtvé jej podtitul) a veľa, veľa ďalších; Zúčastnil som sa tu na viacerých diskusiách a prezentáciách. Niektoré ma oslovili veľmi, iné ešte viac: niektoré pre zvolené témy, všetky pre atmosféru kultivovanej uvoľnenosti... Peter Salner, čitateľ a etnológ
Artforum
Kozia 611/20, 811 03, Bratislava
Tento e-mail sme vám poslali, pretože ste sa prihlásili k odberu newslettru alebo ste u nás nakúpili. Chcete sa odhlásiť? Ak naopak poznáte niekoho, kto by chcel dostávať správy o dobrých knihách, do odberu newslettra sa môže prihlásiť na tomto linku.